Къэбэрдей-Балъкъэрым и махуэр
Псыхуабэ (Пятигорск) щекIуэкI «Мэшыкъуэ-2018» Кавказ Ищхъэрэ щIалэгъуалэ зэхыхьэм шыщхьэуIум и 12-м щагъэлъэпIащ Къэбэрдей-Балъкъэрым и махуэр. Абы щыIащ КъБР-м и Правительствэм и УнафэщIым и къуэдзэ Къардэн Мурат, КъБР-м щэнхабзэмкIэ и министр Къумахуэ Мухьэдин, КъБР-м спортымкIэ и министр Хьэсанэ Ислъам, район унафэщIхэр.
ХьэщIэхэр фIэхъусрэ къафэхэмкIэ ирагъэблагъэри, Шэрэдж, Дзэлыкъуэ, Май щIыналъэхэм къызэрагъэпэща гъэлъэгъуэныгъэхэр зыдэт пщIантIэм дашащ. Шэрэдж районым и плIанэпэм щыплъагъунут адыгэм къыдэгъуэгурыкIуа хьэпшып куэд: пхъэм къыхэщIыкIа хьэкъущыкъу зэмылIэужьыгъуэхэм къыщыщIэдзауэ гущэм щыщIэкIыжу. Абдеж зыщыщыбгъэгъуэзэфынут Къарэмырзэ Фаризэт ищI лъэпкъ тхыпхъэщIыпхъэ-хэм. Шэрэдж районым Сабий творчествэмкIэ и унэм и гъэсэнхэм къыздашат а махуэм ирихьэлIэу цыкIэ зэIуаща алэрыбгъуитIри — зым «Мэшыкъуэ-2018» псалъэхэр тетхауэ, адрейм — Iуащхьэмахуэ лъапэр къытещу. IуэхущIапIэм и уна-фэщI Жубоевэ Марианнэ къызэрыджиIамкIэ, хъыджэбз цIыкIухэм я гъэсакIуэ Бозий Мэржан и нэIэм щIэту, а лэжьыгъэхэр тхьэмахуэм и кIуэцIым ягъэхьэзыращ, гъэлъэгъуэныгъэм и ужькIэ, зыр «Мэшыкъуэ» зэхыхьэм и къызэгъэпэщакIуэхэм, етIуанэр Дзэлыкъуэ щIыналъэм и Iэтащхьэм тыгъэ хуащIыну я мурадщ.
Дзэлыкъуэ районым и плIанэпэм гъущIым хьэпшып зэмылIэужьыгъуэхэр къыхищIыкIыу щыст Сэрмакъ къуажэм дэт курыт школ №2-м и егъэджакIуэ Бай Заур. Абы и щIыбагъым щыфIэдзат и гъэсэнхэм пхъэм, жэзым, гъущIым къыхащIыкIа хьэпшыпхэр. Щыгъуазэ дызэрыхъуамкIэ, мы Iуэхум Заур яужь итщ илъэс 20-м щIигъуауэ икIи и гъэсэн 12-м нэблагъэм а IэщIагъэр къыхахауэ мы зэманым абыкIэ щIэныгъэ щызрагъэгъуэт КъБКъУ-м декоративно-прикладной гъуазджэмкIэ и факультетым, уеблэмэ языныкъуэхэм лэжьэн щIадзагъэххэщ. Абыхэм пхъэм къыхагъэсыкIахэм къатещырт адыгэхэм я Хасэр, Къэнжал зауэр, ИстамбылакIуэр, адыгэ узэщIакIуэхэр, адыгэшхэр, хьетхэр, лъэпкъ къафэхэр, нэгъуэщI хьэлэмэт куэди.
ПщIантIэм къыдэIукI макъамэхэмрэ уэрэдхэмрэ зыгъэзащIэр КъБР-м щIыхь зиIэ и артист ЦокIыл Азэмэт, Теунэ Жэмал сымэт, «Амикс» гупым хэт щIалэгъуалэрт.
ГуфIэгъуэ зэхыхьэм иужькIэ, Къэбэрдей-Балъкъэрым и лIыкIуэхэр еплъащ щIалэгъуалэм зыщагъэпсэху, щеджэ шэтырхэм.
Зэхыхьэм и япэ Iыхьэм хэтыну республикэм икIащ ныбжьыщIи 100. Абыхэм здашащ проект 63-рэ. Ахэр зытеухуам зыщагъэгъуэзэну хьэщIэхэр щIалэгъуалэм яIущIащ, я упщIэхэм жэуап иратащ.
Нэхъыбэм я проектхэр теухуащ спортым республикэм зыщегъэужьыным. Прохладнэ районым къикIа щIалэхэм жаIащ щIыналъэм хыхьэ къуажэхэм щыпсэу щIалэгъуалэм спортым зыхуагъэсэну Iэмал зэрамыIэр, абы къыхэ- кIыу а Iуэхур зэрырагъэфIэкIуэнум я проектыр зэрытраухуар. Къумыкъу Каринэ зэхыхьэм щыпхигъэкIыну лэжьыгъэр («Играй во дворе» зыфIищар) теухуащ ныбжьыщIэхэр компьютерхэмрэ жып телефонхэмрэ къыбгъэдашу я зыужьыныгъэм нэхъ сэбэп хуэхъуну Iуэхухэм зэрыхашэнум. Псалъэм папщIэ, абы и мурадщ къалэм хьэблэ-хьэблэкIэ, пщIантIэкIэ зэпеуэ хьэлэмэтхэр къыщызэригъэпэщыну, джэгукIэ гъэщIэгъуэнхэм цIыкIухэр хишэну.
БАГЪЭТЫР Луизэ.
Сурэтхэр Холлаевэ Марзия трихащ.
